Donkievleis glo in SA-produkteWetenskaplikes aan die Universiteit van Stellenbosch het onlangs bevind daar is onder andere donkie-, waterbuffel- en bokvleis in Suid-Afrikaanse vleisprodukte. Die universiteit het Maandag op hul webwerf berig Suid-Afrikaanse verbruikers word ook met vleisprodukte verneuk. Die uitslag kom te midde van ŉ internasionale storm nadat daar bevind is dat verskeie vleisprodukte wêreldwyd nie ooreenstem met dít wat op die verpakking aangedui is nie. Veral die Britte is warm onder die kraag nadat bewys is dat “100% beesprodukte” perdevleis bevat. Die universiteit se studie, wat reeds in Desember 2012 gedoen is, bevind dat enigiets van soja-, donkie-, bok- en waterbuffelvleis in 68% van die 139 vleisprodukte gevind is. Die vleisprodukte is onder andere maalvleis, hamburgers, delivleis, wors en gedroogde frikkadelle. In sommige gevalle is onverklaarde plantmateriaal ook gevind. “Hierdie bestanddele is nie op die verpakking aangedui nie,” lui die berig. ŉ Studie is al verlede jaar in die Food Cotrol Journal gepubliseer en is uitgevoer deur dr. Donna Cawthorn en prof. Louw Hoffman, voedselwetenskaplikes aan die universiteit. Die wetenskaplikes het 139 vleismonsters van verskeie slaghuise in Gauteng, KwaZulu-Natal, Oos-Kaap en Wes-Kaap geneem, en met 95 van dié monsters het die vleis nie met die spesie, soos aangedui, ooreengestem nie. Lees meer hier.